सद्या द्राक्षांचो हंगाम सुरू आसा. तुमी बाजारांत द्राक्षां पळयल्यांत आनी विकतीं घेतल्यां आसतलीं. जायत्या जाणांक गिमाच्या दिसांनी द्राक्षां खावपाक आवडटात. तुमच्या आवडीचीं हीं द्राक्षां कुडी खातीरय खूब फायदेशीर आसतात, कारण तातूंत उदकाचें प्रमाण चड आशिल्ल्यान, तें गिमाच्या दिसांनी निर्जलीकरण आडावपाक उपेगाचें थारतां. पाचवीं, काळीं आनी तांबडीं द्राक्षां बाजारांत मेळटात. पूण, तांबडीं द्राक्षां सगळ्यांत फायदेशीर, पोशक तत्वांनी भरिल्लीं. ते भायर तीं पळोवपाक जितलीं सोबीत आसतात तितलींच भलायकेकूय फायदेशीर आसतात. दिसाक फकत एक वाटी तांबडी द्राक्षां खावप तुमची कात, काळजा खातीर, मेंदू, दोळे आनी रोगप्रतिकार शक्त हांचे खातीर उपेगी पडटात. इतलेंच न्हय तर तांबड्या द्राक्षांतल्यान कांक्र, उच्च रगतदाब, वायट कोलेस्ट्रॉल हांचे पसूनय वाटावंक शकता.
 तांबड्या द्राक्षांत कॅलरी, चरबी आनी कोलेस्टेरॉल खूब उणें आसता. द्राक्षां हो अँटी-ऑक्सिडंट्सचें एक भांडार. देखूनच आहारतज्ञ कातीची चकचकीतपण वाडोवपा खातीर तांबडी द्राक्षां खावपाची सल्लो दितात. तशेंच जीवनसत्व सी, ए, बी 6, जीवनसत्व के, फोलेट, जस्त, कॉपर, पोटॅशियम, मॅंगनीज आनी कॅल्शियम बऱ्या प्रमाणांत मेळटात. ह्या द्राक्षांत मेळपी सगळ्यांत म्हत्वाचो घटक म्हळ्यार रेझवेराट्रोल. हें पॉलीफेनॉल अँटीऑक्सिडंट आसून, तातूंत दाहक-विरोधी गूणधर्म आसात. हें अँटीऑक्सिडंट तांबड्या द्राक्षांच्या कातींत मेळटा.
 न्यूट्रिशनिस्ट आणि वेलनेस एक्स्पर्ट तांबड्या द्राक्षांचें जायते फायदे सांगतात.
 तांबड्या द्राक्षांचें नेमान सेवन केल्यार दुयेंस उणें जाता. कारण ताका लागून रोगप्रतिकार शक्तीक फायदो जाता. तांबड्या द्राक्षांत जायते पोशक तत्व आसतात जे तुमच्या कुडीची रोगप्रतिकार शक्त वाडयतात. रोगप्रतिकार शक्त वांगडाच तातूंत अँटीऑक्सिडंट रेसवेराट्रोल आसता, जें कॅन्सराचेर नियंत्रण दवरपाक खूब उपेगी पडटा. हें अँटीऑक्सिडंट सूर्याच्या हानीकारक किरणां पासून राखण करता आनी कातीच्या कॅन्सरा पासून राखण दिवपाक मजत करता.
 तांबड्या द्राक्षांतलें रेसवेराट्रोल रगतपेशींतल्या रगत प्रवाहाचें नियंत्रण करता. ताका लागून मेंदवांतलो रगत प्रवाह सुरळीत जाता. ताका लागून तुमी ताजें आनी उमेदी उरतात. देखून तांबड्या द्राक्षांचें सेवन करप तुमच्या मानसीक भलायके खातीरूय खूब फायदेशीर थारता.
 फळां खाल्यार रगतांतली साकर वाडटली अशें जायत्या गोडेंमूत दुयेंतींक दिसता, पूण तें पुरायपणान खरें न्हय. ग्लायसेमिक इंडेक्स उणें आशिल्लीं फळां गोडेंमूत आशिल्ल्या लोकांक खूब फायदेशीर मानतात. ग्लायसेमिक इंडेक्स उणें आशिल्ल्या फळांवरवीं कुडींतली रगतांतली साकर रोखडीच वाडना. तांबड्या द्राक्षांचें ग्लायसेमिक इंडेक्स 53 आशिल्ल्यान गोडेंमूता खातीर तें एक बरें फळ थारता.
 द्राक्षांनी तंतू आनी उदक भरपूर आसता, जें खाल्या उपरांत तुमचे पोट भरता. जायते जाण वजन उणें करपाक तांबड्या द्राक्षांचो उपेग करतात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 